## Pravilnik o programu obuke ovlaštenih carinskih službenika za primjenu sredstava prisile

### NN 51/2014 (25.4.2014.), Pravilnik o programu obuke ovlaštenih carinskih službenika za primjenu sredstava prisile

MINISTARSTVO FINANCIJA

982

Na temelju članka 54. stavka 2. Zakona o carinskoj službi (»Narodne novine«, broj 68/2013 i 30/2014) ministar financija donosi

PRAVILNIK

O PROGRAMU OBUKE OVLAŠTENIH CARINSKIH SLUŽBENIKA ZA PRIMJENU SREDSTAVA PRISILE

Članak 1.

Ovim Pravilnikom propisuje se program obuke ovlaštenih carinskih službenika za primjenu sredstava prisile čime se osigurava način i provedba obuke ovlaštenih carinskih službenika za uspješnu primjenu carinskih ovlasti u cilju sprečavanja i otkrivanja carinskih, trošarinskih i drugih prekršaja te kaznenih djela, sukladno odredbama Zakona o carinskoj službi i drugih propisa za provođenje kojih je nadležna Carinska uprava, provjera osposobljenosti ovlaštenih carinskih službenika od strane ispitnog Povjerenstva, provođenje vježbi za primjenu sredstava prisile (uporaba tjelesne snage) te provođenje vježbovnih i ocjenskih gađanja iz vatrenog oružja.

Članak 2.

(1) Ovim Pravilnikom utvrđuju se nastavne cjeline programa obuke, način provođenja provjere stručne osposobljenosti ovlaštenih carinskih službenika te obveza provođenja konstantnih kondicijskih vježbi i vježbi stručnih zahvata za primjenu sredstava prisile te provođenje vježbovnih i ocjenskih gađanja iz vatrenog oružja najmanje jednom godišnje, a sukladno tematskim cjelinama iz nastavnog plana.

(2) Polaznici će pohađanjem predmetne obuke prepoznati i razumjeti različita ponašanja sudionika u postupku te u pojedinim situacijama primijeniti odgovarajuće tehnike i taktike obrane.

Članak 3.

(1) Prije upućivanja na obuku temeljem ovoga Pravilnika, Ministarstvo financija, Carinska uprava uputit će ovlaštenog carinskog službenika na liječnički pregled, a radi utvrđivanja posebne zdravstvene sposobnosti za držanje i nošenje vatrenog oružja te primjenu sredstava prisile kod nadležne zdravstvene ustanove.

(2) Obuci smije pristupiti ovlašteni carinski službenik ako nadležna zdravstvena ustanova utvrdi da je zdravstveno sposoban za držanje i nošenje vatrenog oružja i primjenu sredstava prisile.

Članak 4.

(1) U Programu obuke utvrđuju se sljedeće nastavne cjeline i ukupni broj sati po temi:

1. Ovlasti carinskih službenika u poslovima carinske provjere – ukupno 30 sati

1.1. Pojam i djelokrug rada ovlaštenih carinskih službenika

1.2. Međusobni odnosi, komunikacijske vještine, etika i ljudska prava

1.3. Pojam i sustav sredstava prisile i pojam ovlasti ovlaštenih osoba na uporabu sredstava prisile

1.4. Ovlaštene osobe za uporabu sredstava prisile i izvori prava o uporabi prisile u Republici Hrvatskoj

1.5. Ovlašteni carinski službenici kao nositelji ovlasti na uporabu sredstava prisile

1.6. Izdavanje upozorenja i naredbi

1.7. Uporaba sredstava prisile ovlaštenih carinskih službenika

1.8. Provjere istovjetnosti osobe

1.9. Zadržavanje osoba i prijevoznih sredstava

1.10. Prikupljanje obavijesti od sudionika u prometu robe s inozemstvom

1.11. Pregled i pretraga

2. Rukovanje i uporaba oružja u carinskoj službi – ukupno 40 sati

2.1. Oružje i oprema u carinskoj službi

2.2. Tehnika rukovanja vatrenim oružjem koje koriste ovlašteni carinski službenici

2.3. Taktika i pravna osnova uporabe vatrenog oružja

2.4. Praktične vježbe u rukovanju i uporabi vatrenog oružja

2.5. Vježbovno i ocjensko gađanje iz vatrenog oružja koje koriste ovlašteni carinski službenici

3. Opća tjelesna priprema i uporaba sredstava prisile – ukupno 40 sati

3.1. Tehnike napada i obrane

3.2. Zahvati za privođenje – vezivanje

3.4. Tehnike obrane od nenaoružanog napadača

3.5. Tehnika obrane od naoružanog napadača

3.6. Uporaba raspršivača s nadražujućom tvari

3.7. Tehnika obrane raspršivačem s nadražujućom tvari

(2) Provedbeni plan za provođenje nastavnih cjelina iz stavka 1. ovoga članka donosi Ministarstvo financija, Carinska uprava.

Članak 5.

Ovlašteni carinski službenik nakon završene obuke polaže ispit pred ispitnim Povjerenstvom (u daljnjem tekstu: Povjerenstvo) koje rješenjem imenuje ministar financija na prijedlog ravnatelja Carinske uprave.

Članak 6.

(1) Povjerenstvo iz članka 5. ovoga Pravilnika sastoji se od predsjednika, dva člana i tajnika.

(2) Za predsjednika, članove i tajnika Povjerenstva iz stavka 1. ovoga članka imenuju se službenici Ministarstva financija Carinske uprave i službenici Ministarstva unutarnjih poslova, Ravnateljstva policije.

(3) Tajnik povjerenstva priprema pozive za ispit, vodi zapisnik o polaganju ispita, priprema Uvjerenje o položenom ispitu, te vodi evidenciju o ispitima za primjenu sredstava prisile putem knjige evidencije.

(4) Knjiga evidencije sadrži:

1. redni broj,

2. ime i prezime ovlaštenog carinskog službenika

3. datum polaganja i rezultat ispita

4. datum i broj izdavanja uvjerenja.

Članak 7.

Ispit iz članak 5. stavka 1. ovoga Pravilnika sastoji se iz sljedećih nastavnih cjelina:

1. Ovlasti carinskih službenika u poslovima carinske provjere

2. Rukovanje i uporaba oružja u carinskoj službi

3. Opća tjelesna priprema i uporaba sredstava prisile.

Članak 8.

(1) Ispit iz članka 5. stavka 1. ovoga Pravilnika sastoji se od provjere teoretskog znanja i provjera vještina stečenih kroz praktične vježbe.

(2) U praktičnom dijelu ispita ocjenjuje se prikaz stečenih znanja iz borilačkih vještina i vještina rukovanja vatrenim oružjem te kontrolno ocjensko gađanje.

(3) Uspjeh ovlaštenog carinskog službenika iz svake nastavne cjeline ocjenjuje se ocjenom »položio« ili »nije položio«.

(4) Ispit će se smatrati položenim ukoliko je ovlašteni carinski službenik iz sve tri nastavne cjeline ocijenjen s ocjenom »položio«.

Članak 9.

(1) Ovlašteni carinski službenik koji ispit iz članka 5. stavka 1. ovoga Pravilnika nije položio iz bilo koje nastavne cjeline, smatra se da nije položio cjelokupni ispit i može pristupiti ponovnom polaganju ispita.

(2) Ponovno polaganje ispita iz sve tri nastavne cjeline sazvat će predsjednik povjerenstva iz članka 6. stavka 1. ovoga Pravilnika u roku koji ne smije biti kraći od 30 dana.

(3) Polaganje ispita može se odgoditi ako je ovlašteni carinski službenik zbog bolesti ili drugih opravdanih razloga, spriječen doći na ispit ili nastaviti polaganje započetog ispita o čemu odlučuje Povjerenstvo na zahtjev kandidata.

(4) Ukoliko ovlašteni carinski službenik ne pristupi polaganju ispita, a isti nije odgodio iz opravdanih razloga, smatrat će se da ispit nije položio.

(5) Ovlaštenom carinskom službeniku koji je položio ispit iz članka 5. stavka 1. ovoga Pravilnika Ministarstvo financija, Carinska uprava izdaje Uvjerenje o osposobljenosti dano u Prilogu 1. ovog pravilnika i njegov je sastavni dio.

(6) Uvjerenje o osposobljenosti iz stavka 5. ovoga članka ulaže se u osobni očevidnik ovlaštenog carinskog službenika.

Članak 10.

(1) Nositelj provedbe obuke propisane ovim Pravilnikom je Ministarstvo financija, Carinska uprava.

(2) Ukoliko ovlašteni carinski službenik ne završi s uspjehom stručno usavršavanje prema odredbama ovoga Pravilnika, premjestiti će se na odgovarajuće radno mjesto sukladno stečenoj stručnoj spremi.

Članak 11.

Danom stupanja na snagu ovoga Pravilnika prestaje važiti Program obuke ovlaštenih carinskih službenika za primjenu sredstava prisile (»Narodne novine« broj 102/2010).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 130-01/13-01/270

Urbroj: 513-02-1910/1-14-9

Zagreb, 4. travnja 2014.

Ministar financija

Slavko Linić, v. r.

![](dodatni/431409.jpg)

51 25.04.2014 Pravilnik o programu obuke ovlaštenih carinskih službenika za primjenu sredstava prisile

Pravilnik, NN 51/2014-982